Diari Oficial de la Generalitat Valenciana


Sumari del DOGV 6581, del 05-08-2011 (2011/8709)

RESOLUCIÓ de 29 de juliol de 2011, de la Direcció General d'Ordenació i Centres Docents, per la qual es resol la convocatòria d'ajudes econòmiques destinades a l'escolarització en els centres d'Educació Infantil, de primer cicle, de titularitat de corporacions locals i de titularitat privada per al curs escolar 2011/2012.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6581

Data del DOGV
:   05-08-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/8709


Data del document
:   29-07-2011

Organisme emissor
:   Conselleria d'Educació, Formació i Ocupació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 29 de juliol de 2011, de la Direcció General d'Ordenació i Centres Docents, per la qual es resol la convocatòria d'ajudes econòmiques destinades a l'escolarització en els centres d'Educació Infantil, de primer cicle, de titularitat de corporacions locals i de titularitat privada per al curs escolar 2011/2012. [2011/8709]
Per l'Orde 25/2011, de 27 d'abril de 2011, de la Conselleria d'Educació, es va efectuar la convocatòria d'ajudes econòmiques destinades a l'escolarització en els centres d'Educació Infantil, primer cicle, de titularitat de corporacions locals i de titularitat privada per al curs escolar 2011/2012 (DOCV núm. 6517, de 10 de maig de 2011), d'ara en avant orde de convocatòria.
Examinades les sol·licituds d'ajudes presentades, per les corporacions locals i entitats sense ànim de lucre, així com la documentació que s'indica com preceptiva en la base octava de l'annex I de l'esmentada orde, una vegada tramitats els expedients per les direccions territorials d'Educació.
Vist l'informe de conformitat del Servici de títols, Beques i Ajudes a l'Estudi, com a òrgan instructor del procediment i la proposta de concessió i denegació de les ajudes formulades per la comissió avaluadora, creada a este efecte en la base deu de l'orde de convocatòria.
De conformitat amb la disposició final primera i la base dotze de l'annex I de l'Orde 25/2011, de 27 d'abril de 2011, el director general d'Ordenació i Centres Docents, per delegació del conseller, resolc:
Primer
Aprovar la concessió de subvencions als centres docents autoritzats per a impartir l'Educació Infantil, primer cicle, que figuren en l'annex I, amb l'especificació de:
- El nombre d'alumnat d'Educació Infantil, primer cicle, que serà subvencionat en els respectius centres per al curs 2011/2012, d'acord amb el nombre d'unitats i alumnes autoritzats en cada centre i el nombre d'alumnes matriculats que complix els requisits de la convocatòria a l'inici del curs escolar 2011/2012 i el mòdul que correspon a cada tram d'edat.
- L'import econòmic que correspon a cada centre per a l'alumnat subvencionat, d'acord amb el mòdul que ha correspost a cada tram d'edat després de realitzar la distribució del crèdit disponible, per als primers quatre mesos del curs 2011/2012, així com el que corresponga per als sis mesos següents, si bé condicionat, en este últim cas, a les disponibilitats pressupostàries de l'exercici 2012.
Segon
Denegar les sol·licituds de subvenció als centres inclosos en l'annex II, pels motius que s'indiquen en este.
Tercer
La justificació de la subvenció es realitzarà entre l'1 i el 10 de desembre de 2011 i entre el 4 i el 8 del mes de juny de 2012, per mitjà de la remissió a l'empresa contractada per l'administració dels bons d'escolarització d'Educació Infantil de primer cicle entregats pels pares a fi de justificar la subvenció. Els citats bons s'hauran d'acompanyar per una relació en el mateix orde i numeració que s'haja seguit en la relació d'alumnes que el centre va presentar en la sol·licitud, amb indicació de l'alumnat del qual no consten els bons d'escolarització d'Educació Infantil de primer cicle, segons el model que enviarà l'empresa contractada.
La falta de justificació comportarà l'exclusió en la següent convocatòria i el reintegrament per part del centre receptor, de les quantitats percebudes i l'exigència de l'interés de demora corresponent.
Quart
Donada l'excepció al règim general establida per a estes ajudes per l'article 34.4 de la Llei 17/2010, de 30 de desembre (DOCV núm. 6429, de 31 de desembre de 2010) de la Generalitat, de Pressupostos per a l'Exercici 2011, l'ajuda econòmica que corresponga per esta convocatòria per als quatre primers mesos del curs escolar 2011-2012 serà satisfeta una vegada resolta la convocatòria.
Quint
El pagament d'estes subvencions per als primers quatre mesos del curs 2011-2012 es realitzarà a càrrec de la dotació pressupostària de la línia de subvenció T559800, de la secció, servici, centre gestor i programa 28.58.91.723.31 d'Ensenyança Primària del Pressupost de la Generalitat per a l'exercici 2011.
De gener a juny s'efectuaran dos pagaments, el primer, de gener a març, una vegada comprovada la justificació del quadrimestre anterior realitzada pel centre i el segon en el mes d'abril i inclourà des del mes d'abril al mes de juny.
Contra esta resolució, que posa fi a la via administrativa, les persones interessades podran interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació. Tot això, de conformitat amb què establixen els articles 10, 14, i 46 de la Llei Reguladora de la Jurisdicció Contenciosa Administrativa.
Així mateix, podran interposar el recurs potestatiu de reposició davant del conseller d'Educació, en el termini d'un mes comptador des de l'endemà de la publicació, segons el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 29 de juliol de 2011.- El director general d'Ordenació i Centres Docents: Rafael Carbonell Peris.